Ranta-aho on tunnustanut järjestäneensä laajamittaista huumausaineiden, dopingaineiden ja lääkeaineiden maahantuontia.

Iltalehden toimittajat puivat Katiska-jutun käänteitä maaliskuun alussa.

Liikemies Niko Ranta-aho kertoo tuoreissa poliisikuulusteluissaan yksityiskohtia huume-erien maahantuonnista.

Ranta-aho on maaliskuun loppupuolella tunnustanut järjestäneensä laajamittaista huumausaineiden, dopingaineiden ja lääkeaineiden maahantuontia. Hän on toinen pääsyytetyistä niin sanotussa Katiska-huumejutussa. Toinen pääsyytetty Janne Tranberg kiistää syytteet.

Ranta-aho kertoo kuulusteluissa, että laiton bisnes alkoi hänen kohdallaan ensin doping- ja lääkeaineista. Sittemmin hän kertoo investoineensa pillereistä ja dopingista tullutta rahaa huumausaineisiin, joita hän hankki ulkomaalaisen kontaktinsa kautta.

Ranta-aho kertoo järjestelleensä maahantuonnin kolmelle huumausaine-erälle.

Kaikki ei kuitenkaan sujunut maahantuonnissa suunnitelmien mukaan. Tuoreessa, 25.3. tehdyssä kuulustelussa Ranta-aho kertoi niin sanottuun Karkkila 2 -huume-erään liittyvistä ongelmista.

Ongelmat alkoivat, kun poliisi otti kiinni henkilön, jonka alun perin piti vastaanottaa erä alkuvuonna 2019. Ranta-aho kuitenkin löysi erälle toisen vastaanottajan.

– Sen viikon maanantaina, kun erä oli tulossa, huomasin Espanjassa, että minua seurataan. Epäilin poliisin seurantaa, mutta myöhemmin näin Seiskassa kuvat ja kyseinen seuraaja olikin Seiskan kuvaaja. Säikähdin kuitenkin seurantaa ja otin perjantaille lennot Dubaihin, tarkoituksena olla siellä, kun erä tulee Suomeen. Huumeet lähtivät keskiviikkona ja oletin niiden olevan perillä maanantaina, mutta sainkin ilmoituksen, että ne ovat perillä jo perjantaina. Olin (vastaanottajaan) yhteydessä ja hän ajoi pääkaupunkiseudulle ottamaan erän vastaan ja vei sen Karkkilaan.

Ranta-ahon mukaan erässä oli 70 kiloa amfetamiinia, viisi kiloa kokaiinia, 14 kiloa MDMA:ta, 1-2 kiloa ketamiinia, 9000 LSD-lappua, 15 000 ekstaasitablettia, 33 kiloa hasista ja yksi kilo kristallia.

– Perjantaina puhuin puhelimessa kotini vierasmakuuhuoneessa ja lähdin lentokoneella Dubaihin. Katsoin koko ajan sopivia kätköpaikkoja Google Mapsista ja annoin ohjeita mitä laittaa minnekin. Perjantaina osa kätköistä oli tehty.

Ranta-aho näytti poliisille huumekätköt, joita poliisi ei ollut aiemmin löytänyt. Kuvat: Poliisi

”Vedin kännit”

Kätköt kuvattiin, ja kuvat niistä lähetettiin Niko Ranta-ahon sähköpostiin.

Kätköjen kaivamisessa tuli kuitenkin Ranta-ahon mukaan ongelmia jäisen maan takia.

Erän vastaanottaja ei saanut isoja huumekasseja kaivettua maahan. Ranta-aho yritti saada jonkun toisen henkilön hoitamaan homman loppuun, mutta tämä ei onnistunut, joten alkuperäinen henkilö joutui palaamaan Ranta-ahon vuokraamalle mökille, jonka varastossa huumeet olivat. Huumeita ei voinut jättää varastoon, koska mökin omistaja olisi voinut löytää ne palatessaan mökille.

– Kun (erän vastaanottaja) ei enää vastannut viesteihin, arvasin, että hän jäi kiinni. Vedin kännit Dubaissa ja lähetin viimeisen viestin "vittu". Kännipäissäni vaihdoin mrshowtime-sähköpostin salasanan siltä varalta, että (vastaanottaja) kertoisi sen poliisille. Koska olin kännissä, en enää aamulla muistanut salasanaa. Hirveä hiki päällä krapulassa hakkasin salasanaa 200 kertaa enkä saanut sähköpostia auki. Kiva tunne, kun jätkä on kiinni eikä itse pääse sähköpostiin, jossa olisi kuvat ja koordinaatit muista kätköistä, Ranta-aho kertoo.

Ranta-aho sai kuitenkin lähetettyä paikalle toisen henkilön.

– No sitten kohta kuulin, että tästäkään jätkästä ei kuulu mitään. Vedin toiset kännit. Tässä kohtaa alkoi tulla stressi asiasta, koska kaikki aiemmin tienatut rahat olivat kiinni tässä Iastissa. Ajattelin, että kaikki huumeet ovat palaneet.

Touko-kesäkuussa Ranta-aho lähetti yhden henkilön paikalle selvittämään, mitä kätköille oli tapahtunut.

– Lähimmässä kokaiinikätkössä oli vain puuklapeja, joten päätettiin siirtyä kauimmaisiin kätköihin, jotka olivat ok. Nämä huumeet siirrettiin kätköihin, joita poliisi ei kahdeksan kuukauden aikana löytänyt ja jotka olen tällä viikolla (maaliskuun 23.-24. päivä) näyttänyt poliisille.

Ranta-ahon mukaan kyseisestä huume-erästä tuli rankasti tappiota.

– Karkkila 2:n huumeista on myyty 17 kiloa amfetamiinia, 1,2 kiloa kokaiinia ja 3000 (tablettia) ekstaasia. Kätköt siirtänyt henkilö vei mennessään 10 kiloa amfetamiinia ja 3000 (tablettia) ekstaasia, Ranta-aho kertoo.

Ranta-aho näytti poliisille 23.-24.3. useita huumausaineiden maastokätköjä Karkkilan, Lopen ja Vihdin alueelta. Poliisi takavarikoi kätköistä noin 64 kiloa epäiltyä huumausainetta. Aineista noin 56 kiloa oli epäiltyä amfetamiinia ja noin 8 kiloa epäiltyä MDMA:ta. Huumeet olivat esitutkintapöytäkirjan valmistuessa vielä poliisin laboratoriossa tutkittavina.